“Foinac,
ngic monicti lama yengele oda kwelina fenogale milu,
oda nuine hegilelu monicka yefe fedaicte,
ye hise ngic ailu kindololo ngic aidaicte,
yogo noinebenang edocngebagabac.
Ngic nuwa yefe fecaigac,
ye lama yengele damong.
Aime nule damongti yele ailu oda nuine nalic laliyedaicte.
Laliyeme lama yenge yowa-malacine ngagebong,
yeuctihac lama wacnginang wacebame kwesibong molickeyeleme yenge momoc lobeina haudaingte.
“Ye lamafocine mengocebame lobeina hauyackebong,
molickeyeleme lamafocine yenge yele yowa-malacine ngagegaingte ailu ye balaibedaingte.
Aime yenge ngic fulune nalic mi balaibedaingte.
Yenge yele yowa-malac mi ngagegaingte hangoc hikeyackedaingte.”
Yesudi nangeng yowa yogo holelu mime yenge yowa yogolec dabiyeibong.
Dabiyebong,
Yesudi hatacmac yanguc edocebawec,
“Foinac,
nani lama yengele nu aigabac,
yogo noinebenang edocngebagabac.
Ngic gocne yenge na mi fikeebewa kwesiibong,
yenge hise ngic ailu kindololo ngic.
Aime lama yengi yengele yowale hedec mi loibong.
Naneuctihac odale nu aigabac.
Monic ye nala yefe felu oda kwelina fedaictewa,
Wapongti ye bikicte ameine bame wasecne aidaicte.
Ailu ye nuwa yefe fec-wac ailu noba-nosing bafuwadaicte.
Hise-baba ngic ye wiyac hise balu wehomacebalu basowalecebanale kwesicaigac.
Aime nani hatacmac gaga babong wakengeleme ganingte kwesiiba.
“Naneicne lama-damong madicne.
Damong madicnedi lama yengele ailu gagaine hegiledaicte.
Aime monic ye monengte ailu bole bagalu ngic monicte lama-damong gagac,
ye lama yengele filengineng mi ailu gadaicte.
Inguc ailu kate-hoda kwesime nganilu hegilecebalu hikedaicte.
Hikeme kate-hodadi lama hilu nocebalu yebicebadaicte.
Ngic yogo ye bolele fuli banogale ailu lama yengele ngageboc mi aidaicte.
Naneuc lama-damong madicne.
Mamacne ye na ngagecnugac.
Aime nani inguchac Mamac ngagegabac,
ingucnehac neuctihac lamafocne ngagecebagabac.
Aime lamafocne yenge na ngagecnugaing.
Na lama yengele ailu gagane hegiledacte.
“Ailu lamafocne gocne gagaing,
yenge oda yagowacni miyac.
Aime nani yenge mengocebabe yowa-malacne ngagedaingte.
Aime nale lama habu biyac migabac,
yengeholec taocebabe lama habu moniyang aibong yengele damong moniyang sugu nani aidacte.
Na gagane hatacmac banogale ailu hegilegabac.
Ilec ailu Mamacti nale angac ngagedaicte.
Monicti nale gaga nalic mi baickedaicte,
naneuctihac gagane hegiledacte.
Aime gagane hegilelu hatacmac badacte,
yogolec bole-yowa tapiliineholec na neicna fagac.
Yogo Mamacnedi inguc aibele ung-yowa edocnuwec.”
Yowa yogolec ailu Yuda ngic-ngigac yenge hatacmac siyeckeibong.
Siyeckelu ngic-ngigac bocyac yengi yanguc miibong,
“Ye alengkolec gagacte kweleine sifuwegac.
Ngenge omale yele yowale hedec logaing?”
Aime ngic-ngigac gocne yengi yanguc miibong,
“Yowa ingucne ngic alengkolec yengele yowa miyac.
Ngic alengkolecti ngic donge-pisic dongengineng nalic bame madickedaingte,
me?
Yogo miyac.”